Preben (34) har endelig fått en kostbar navnebror!
I slutten av mai skrev VG om Preben Steen Nielsen (34) fra Velje i Danmark som annonserte på Facebook at han ville gi 10.000 kroner til den som oppkalte barnet sitt etter ham og inviterte ham i dåpen. Til tross for at innlegget gikk som en farsott i sosiale medier og ble omtalt i både danske, svenske og norske medier, var det til syvende og sist ingen som ville kalle barnet sitt Preben for penger. Men Steen Nielsen ga ikke opp prosjektet med å videreføre navnet sitt, og fortsatte jakten i dyrenes verden. Etter å ha fått avslag fra alle de største dyreparkene i Danmark, har han endelig fått napp. I Odsherred Zoo Rescue på Nord-Skjelland kaver det nå rundt en nyfødt lemur-apekatt med navn Preben. – Jeg er veldig fornøyd. Det er spesielt fordi lemur er et dyr som typisk kommer fra dårlige vilkår, de er mye brukt som forsøksdyr og mange av dyrene har handikap, forteller Preben senior til VG. Les også: Denne pingvinen erstatter blekkspruten PaulNettopp derfor er Steen Nielsen glad for at det er en slik ape som har arvet navnet hans. De lider nemlig litt samme skjebne, lemuren og navnet Preben. De er truet. – Jeg har alltid ønsket meg en ape, så da Joan fra Odsherred Zoo Rescue henvendte seg, var jeg begeistret med det samme. Det gleder meg å kunne støtte en park hvor kjærligheten til dyrene virkelig vektes høyt, og så er det jo ganske opplagt, nå som jeg selv har et handikap og sitter i rullestol. Den søte nyfødte lemuren Preben og jeg er allerede blitt riktig gode venner, skriver Steen Nielsen i en pressemelding.Lørdag besøkte han parken og fikk møte den lille pelskledde navnebroren. – Jeg fikk komme inn i apeburet og hilse på. Jeg ga ham rosiner som han fikk spise. De er veldig vennlig og rolige dyr, selv om de ikke er i normale omstendigheter, så kom de til meg klatret opp på fanget, forteller Preben entusiastisk over telefonen. Pengene skal gå til ombygging og til å hente inn nye dyr, forteller han, og legger til at han får besøke lemur-Preben så ofte han vil. – Jeg kommer nok til å stikke innom og si hei når jeg har mulighet. Ellers bor jeg jo på den andre siden av broen. Men det var veldig hyggelig å besøke ham.Etter annonseringen på Facebook, fikk Preben Steen Nielsen mange henvendelser fra vordende foreldre som var fristet til å døpe ungen med titusenkronersnavnet. – De eneste seriøse var fra Norge, faktisk. Det var tre par, men de falt fra, forteller han. Fikk du med deg denne? Tromsø-par ombestemte seg 34-åringen er likevel ikke skuffet over at det nye tilskuddet i Preben-familien ble en apekatt og ikke et menneskebarn. – Det er en god avslutning på dette, for det gikk til et godt formål istedenfor noen tilfeldige mennesker. Jeg syns det er gøy at jeg kan hjelpe. Det morsomste er nok at jeg fikk en sånn reaksjon på dette. – Har du flere prosjekter på gang for å gjøre Preben-navnet mer populært? – Ja, jeg kan godt tenke meg invitere alle folk som heter Preben til en stor fest. Det blir neste prosjekt. Jeg har fått det samme spørsmålet av journalister tidligere i dag, og sagt det et par ganger nå, så jeg må nok gjennomføre det. – Er norske Prebener invitert? – Ja. Vi må møtes, alle sammen.
Danske Preben Steen Nielsen tilbød 10 000 kroner til de som ville oppkalle barnet sitt etter ham. Nå har han endelig fått drømmen oppfylt – en liten apekatt til navnebror.